छोटे शहरों के प्रतिभाशाली बच्चो! बड़े शहर आपको खोज रहे हैं
इस वीकेंड आई रिपोर्ट के मुताबिक बायजू करीबन एक हजार लोगों की छंटनी करने जा रहा है। अगर आप सोच रहे हैं कि इसमें नया क्या है N. Raghuraman's column - Talented kids from small towns! big cities are looking for you
इस वीकेंड आई रिपोर्ट के मुताबिक बायजू करीबन एक हजार लोगों की छंटनी करने जा रहा है। अगर आप सोच रहे हैं कि इसमें नया क्या है क्योंकि के-12 डिजिटल एजुकेशन में नए ग्राहक बनाने में आ रही मुश्किलों के कारण बायजू लंबे समय से लागत कम करने के लिए ऐसे कदम उठा रहा है, तो आपके लिए एक और खबर है।
पिछले साल की तुलना में इस साल मई में लगभग सभी इंडस्ट्रीज़ में हायरिंग में 7% की कमी आई है, फाउंडइट की रिपोर्ट के मुताबिक मुख्य रूप से कंपनियां आर्थिक मंदी के कारण खर्चों में कटौती के प्रति सजग हैं। ये सभी इंडस्ट्रीज़ में हर महीने होेने वाली हायरिंग पर नजर रखती है। लेकिन रिपोर्ट में उम्मीद की किरणें भी हैं।
1. इसमें यह भी कहा गया है कि देश में स्किल गैप होने के कारण योग्य उम्मीदवारों का पता लगाना चुनौतीपूर्ण हो गया है, जिससे कर्मचारी भर्ती प्रक्रिया जटिल हो गई है।
2. नई भर्तियों में सामान्य रूप से कमी आने के बावजूद टीयर-2 शहरों जैसे जयपुर व अहमदाबाद में सकारात्मक ट्रेंड देखे गए। सिर्फ यही दो शहर नहीं, बल्कि ऐसे कई शहर हैं।
मैं निजी तौर पर एक शहर जानता हूं, जहां युवा टेक कर्मियों की लगातार जरूरत बनी रहती है, वो है केरल की राजधानी तिरुवनंतपुरम। यहां 1995 में एक बड़ा आईटी पार्क बनना शुरू हो गया था। आज ये इतना फैल गया है कि इसमें 200 से ज्यादा कंपनियां हैं और केरल में आईटी का बड़ा वर्ग यहां काम करता है।
इस शहर में 3500 से ज्यादा स्टार्टअप्स हैं और तटों का ये शहर आंत्रप्रेन्योरशिप हब बन गया है। इस शहर का इको सिस्टम न सिर्फ आगे बढ़ रहा है, बल्कि नई नौकरियां पैदा हो रही हैं, ये वहां हो रहा है, जहां बीते 50 सालों से हर घर का कम से कम एक सदस्य खाड़ी देशों में काम कर रहा है। खर्च करने की क्षमता के कारण शहर का भौगोलिक-सांस्कृतिक नक्शा बदल गया है।
मंदिरों व तटों के शहर की नाइटलाइफ इन दिनों जबरदस्त हो गई है, जो कुछ दशक पहले नहीं दिखती थी। वो इसलिए क्योंकि कई इंटरनेशनल कंपनियां जैसे डेलॉइट या जर्मन इंडस्ट्रियल इंजीनियरिंग कंपनी थीसेनक्रुप समझ गए हैं कि इन शहरों में नई उम्र की ढेर सारी टेक प्रतिभाएं हैं, जो बड़े शहरों की तुलना में 30-40% सस्ती मिल जाती हैं। उन्हें अहसास हो गया है कि छोटे शहरों में ऑफिस बनाने के दूसरे फायदे भी हैं, जैसे लोग कम नौकरियां छोड़ेंगे, कर्मचारी खुश रहेंगे, क्योंकि आने-जाने में समय बचेगा जिससे वर्क-लाइफ बैलेंस होगा।
ऐसा नहीं है कि मेट्रो शहरों में प्रतिभाएं कम हैं। पर वहां प्रतिभाओं के साथ दिक्कत ये है कि नौकरी के नए विवरण और फैंसी डेजिग्नेशन से उनका ध्यान भटक जाता है। इसमें इनोवेशन हब जैसे विभाग हैं, जहां युवा कर्मचारी एक साथ बैठकर उभरते उपभोक्ता ट्रेंड पर रियल टाइम डेटा के जरिए छानबीन करते हैं। शोध के ये नए तरीके कंपनियों को यह पता लगाने में मदद करते हैं कि शेल्फ पर मौजूद 1500 तरह की परफ्यूम में से आने वाले मॉनसून में कौन-सी सबसे ज्यादा बिकेगी।
इसमें कंपनियों को अपने उत्पादन की योजना बनाने में मदद मिलती है। कई कंपनियों को अहसास हो गया है कि भले छोटे शहरों व मेट्रो में वेतन बराबर हो, लेकिन कम किराए के कारण संचालन लागत कम होगी। कोई बड़े व्यवधान भी नहीं आएंगे जैसे ट्राफिक जाम या बाढ़।
फंडा यह है कि बड़ी कंपनियां छोटे शहरों से जुड़ने की कोशिश कर रही हैं, तो उनके इंतजार में बुत बनकर खड़े न रहें। ऐसी कंपनियों पर नजर रखें और उनकी वेबसाइट पर लॉग ऑन करके चिल्लाएं (पढ़ें बताएं), ‘आप जो टैलेंट खोज रहे हैं, वो मुझमें है।’ अगर सलीके से करेंगे, तो नौकरियां मिलने के अवसर ज्यादा हैं। आपको शुभकामनाएं।